Riihisaari

Riihisaari on Savonlinnan museo, joka sijaitsee Savonlinnassa Riihisaaressa, lähellä Olavinlinnaa. Savonlinnan museo on Savonlinnan kaupungin omistama ja hoitama alueellinen vastuumuseo, joka vastaa Etelä-Savon alueellisen museotoiminnan kehittämisestä sekä rakennetun kulttuuriympäristöön ja arkeologisen kulttuuriperintöön liittyvistä tehtävistä. Museo keskittyy Etelä-Savon kulttuurihistoriaan ja Saimaan purjehdushistorian tallentamiseen, tutkimiseen ja esittelemiseen.

Museo toimii arkkitehti Ernst Bernhard Lohrmannin suunnittelemassa vanhassa tiilirakenteisessa valtion viljamakasiinissa, joka valmistui vuonna 1852. Museo avattiin yleisölle vuonna 1985. Museon perustana olivat aiemmin Olavinlinnassa säilytetyt Pyhän Olavin Killan esinekokoelmat sekä Saimaan laivaliikenteen harrastajien keräämä aineisto. Museo toimi vuoteen 2021 Savonlinnan maakuntamuseo -nimellä, kunnes museolain uudistumisen myötä maakuntamuseojärjestelmä jäi pois. Tästä syystä alkuvuodesta 2021 Savonlinnan museon nimi muuttui muotoon Riihisaari. 

Museon laiturissa ovat kesäisin nähtävinä höyrylaivat hinaaja Ahkera (1871), kuunari Salama (1874), matkustajalaiva Savonlinna (1904) ja tervahöyry Mikko (1914). Salamaa lukuun ottamatta alukset ovat yhä toimintakuntoisia ja liikennöivät ajoittain eri puolilla Saimaata.

Riihisaari - Savonlinnan museo valittiin Vuoden museoksi 2023, museon julkaisema Ville Vilénin ja Kimmo Heikkilän kirjoittama Lintuhuviloita Savonlinnasta haudankaivaja Ruuskasen tapaan valittiin Vuoden museojulkaisuksi 2024 ja Suomen Höyrypursiseura ry palkitsi vuonna 2024 Riihisaari – Savonlinnan museon ja sen museohöyrylaivan s/s Mikon Vuoden varustamo -palkinnolla . 

Riihisaari – Savonlinnan museo on läpäissyt matkailutoimijoille suunnatun kestävän matkailun Sustainable Travel Finland -ohjelman. Aiemmin Riihisaarelle myönnettiin jo Ekokompassi-ympäristömerkki vastuullisen toiminnan merkiksi.

Museon peruskorjaus
Museon peruskorjaus alkoi joulukuussa 2019, ja se valmistui tammikuussa 2021Riihisaaren historiaa Savonlinna.fi. Hankkeen kustannusarvio oli 2,8 miljoonaa euroa. Saneerauksessa uudistettiin erityisesti museon tiloja sisäänkäynnin ja asiakaspalvelun osalta. Lisäksi talotekniikka uusittiin ja kosteusvaurioita korjattiin. Peruskorjauksen ajan museo toimi entisessä kirjastorakennuksessa Nälkälinnanmäellä.

 Lähteet 

Aiheesta muualla

 Etelä-Savon museot

*
Luokka:Suomen alueelliset vastuumuseot
Luokka:Suomen 1800-luvulla rakennetut rakennukset ja rakennelmat